མི་ཐོབ་ལས་དོན་དེབ་རྒྱབ་ཤོག་དཀར་པོའི་ནང་དྲངས་པ་ནང་བཞིན།བོད་མིར་སྨྲ་བརྗོད་དང་ཆོས་དད་རང་དབང་ཡོད་ན།སྙན་ངག་ཤོ་ལོ་ཀ་གཅིག་བྲིས་པས།རང་གི་རྩ་བའི་བླ་མར་བསྟོད་གླུ་ཞིག་བླངས་པས།རང་གི་རྩ་བའི་བླ་མ་ཕྱིར་རང་ཡུལ་དུ་ཕེབས་རྒྱུར་སྐད་འབོད་ཅིག་བྱས་པས།ཕྱིའི་རླུང་འཕྲིན་དང་བརྙན་འཕྲིན་ལ་ལྟ་ཉན་བྱས་པ་ཙམ་གྱིས།རང་གི་མཐའ་འཁོར་དུ་བྱུང་བའི་ཡ་ང་བའི་གནས་ཚུལ་རིགས་གྲོགས་ཕན་ཚུན་བར་མཉམ་རོལ་བྱས་པས།རང་ས་རང་སྲུང་དང་སྲོལ་རྒྱུན་རྒྱུན་འཛིན་ཆེད་གང་བྱུང་གཏེར་ཁ་སྔོག་འདོན་རིགས་ལ་མི་དགའ་མི་མོས་པའི་རྣམ་འགྱུར་ཙམ་བསྟན་པས།ཤི་བོར་མྱ་ངན་གོས་འདུད་དང་ཤུལ་ལུས་ནང་མིར་གདུང་སེམ་མཉམ་སྐྱེད་བྱས་པ་ཙམ་གྱིས།ཐ་ན་རང་གི་རྩ་བའི་བླ་མའི་སྐུ་པར་ཞིག་ཉར་པས་འཛིན་བཟུང་དང་བཙོན་འཇུག་བྱེད་ག་ལ་སྲིད།ཉེ་ལམ་བོད་རང་དབང་ལས་འགུལ་ཚོགས་པས་བཏོན་པའི་གནས་ཚུལ་ནང་།ལོ་ལོ་དང་།པདྨ་འཕྲིན་ལས།སྐལ་བཟང་ཡར་འཕེལ།ཞང་བོ།ཨོ་རྒྱན་བསྟན་འཛིན།ཨ་ལྕོག་ཕུལ་སུམ།མཆོག་སེལ་བཅས་བོད་མི་གཞས་པ་བདུན་རྒྱ་ནག་གི་བཙོན་འོག་ན་ཡོད་པ་དང་།གྲངས་ཀ་དེ་ནི་ཤེས་རྟོགས་བྱུང་བའི་རྒྱ་ནག་གི་བཙོན་འོག་ན་ཡོད་པའི་བོད་མི་གཞས་པ་ཁོ་ན་ཡིན།དེ་བཞིན་བོད་ཀྱི་འགྲོ་བ་མིའི་ཐོབ་ཐང་དང་དམངས་གཙོ་འཕེལ་རྒྱས་ལྟེ་གནས་ཁང་གིས་བཏོན་པའི༢༠༡༤ལོའི་བོད་ཀྱི་མི་ཐོབ་སྙན་ཐོ་ལྟར་ན།ཕྱི་ལོ༢༠༡༤ལོར་ཤེས་རྟོགས་བྱུང་བའི་བོད་མི་བཙན་མ༣༠༠༠ཙམ་ཡོད་པ་དང་།གྲངས་ཀ་འདི་ནི་ཆབ་སྲིད་གནད་དོན་ཞེས་པར་བསྙད་ནས་བཙོན་འཇུག་བྱས་པ་རྐྱང་རྐྱང་རེད།འདི་དག་གིས་རྒྱ་ནག་ཀྲུང་གོ་གཞུང་གིས་བོད་མིར་སྨྲ་བརྗོད་དང་ཆོས་དད་རང་དབང་ཡོད་ཟེར་བའི་རྫུན་གྱི་མཐིལ་བརྟོལ་ཡོད།